O recibimento a Rubial foi o contrario ao das matronas, presentadas entre aplausos, que aseguraron que os documentos nos que o Sergas basea a súa decisión refírense á imposibilidade de formación de facultativos no caso de baixar dun número de partos anuais nun centro. Aseguran que esa é a verdadeira razón da supresión deste servizo. "Ao estar en risco esa cifra en Ourense, prefiren derivar alí os nacementos", explican.

Pero a cousa vai máis alá. Co peche do paridoiro, o Sergas suprimirá tamén a praza de pediatría. Fontes do persoal hospitalario advirten de que a decisión foi ao revés. “Ao ter dificultades para contar cun pediatra de garda en Verín que atenda calquera problema, porque non queren vir nin son incentivados para que veñan, Sanidade opta por que se deixen de atender partos”, din desde a comisión de centro, que amosa a súa indignación ante decisións do Sergas “que non se poden consentir”.

O xerente da área sanitaria, Félix Rubial, tivo que abandonar o acto onde intentaba explicar a decisión entre berros de "dimisión" de persoal e cidadanía

A xerencia da área sanitaria alude ao “claro consenso en todas as sociedades científicas e profesionais” que indicarían que debe haber “un número mínimo de partos para garantir unha atención segura e de calidade e minimizar os riscos”. Xosé Lois Doval, xefe de Xinecoloxía, asegura que leva anos pasando informes que aseguran que a asistencia non era a axeitada, o que supuxo tamén o enfado do persoal. A pregunta que se fan usuarios e profesionais é se, daquela, o Hospital de Verín estivo anos atendendo sen garantías. “Se o seguro agora é acudir a Ourense, o que se facía antes era inseguro?”, cuestiónanse.

"Que seguridade hai se unha muller ten que parir no camiño para percorrer os 70 quilómetros ou máis de distancia ata Ourense?", pregúntanse as matronas, que insisten en que o Sergas "poña os medios necesarios en Verín para que os partos se leven a cabo con normalidade e de forma segura". Rubial, pola contra, insistiu este luns en que non permitirá un parto máis no centro de Verín "por calidade e seguridade".